Kommissionens afgørelse

af 27. marts 2000

om afslutning af antidumpingproceduren vedrørende import af gult phosphor med oprindelse i Folkerepublikken Kina

(meddelt under nummer K(2000) 709)

(2000/247/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 905/98(2), særlig artikel 9, stk. 1,

efter konsultation i Det Rådgivende Udvalg, og

ud fra følgende betragtninger:

A. PROCEDURE

(1) Den 30. november 1998 modtog Kommissionen en klage hvori det hævdedes, at gult phosphor med oprindelse i Folkerepublikken Kina importeredes til Fællesskabet til dumpingpriser, hvorved EF-erhvervsgrenen forvoldtes skade.

(2) Klagen blev indgivet af Thermphos International BV, der tegner sig for en betydelig del af den samlede produktion i Fællesskabet af gult phosphor, jf. artikel 4, stk. 1, og artikel 5, stk. 4, i forordning (EF) nr. 384/96.

(3) Klagen syntes umiddelbart at indeholde beviser for, at nævnte vare indførtes til dumpingpriser, og at der forvoldtes væsentlig skade som følge heraf, hvilket ansås for tilstrækkeligt til at begrunde indledningen af en antidumpingprocedure.

(4) Efter konsultationer indledte Kommissionen derfor ved en meddelelse offentliggjort i De Europæiske Fællesskabers Tidende(3) en antidumpingprocedure vedrørende importen til Fællesskabet af gult phosphor, der på nuværende tidspunkt kan tariferes under KN-kode ex 2804 70 00, med oprindelse i Folkerepublikken Kina.

(5) Kommissionen underrettede officielt de eksporterende producenter, importørerne og de repræsentative sammenslutninger af importører og eksportører, som den vidste var berørt af sagen, samt repræsentanterne for eksportlandet, repræsentative brugere og den klagende EF-producent om indledningen af proceduren. Interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der var fastsat i indledningsmeddelelsen.

B. TILBAGETRÆKNING AF KLAGEN OG AFSLUTNING AF PROCEDUREN

(6) Ved skrivelse af 9. februar 2000 til Kommissionen trak Thermphos International BV formelt klagen tilbage.

(7) I overensstemmelse med artikel 9, stk. 1, i forordning (EF) nr. 384/96 kan proceduren afsluttes, hvis klagen trækkes tilbage, medmindre en sådan afslutning ikke vil være i Fællesskabets interesse.

(8) Kommissionen fandt, at proceduren burde afsluttes, da undersøgelsen ikke havde vist, at en sådan afslutning ikke vil være i Fællesskabets interesse. Interesserede parter blev underrettet herom og fik mulighed for at fremsætte bemærkninger. Der blev ikke modtaget nogen bemærkninger, der tydede på, at en afslutning ikke ville være i Fællesskabets interesse.

(9) Kommissionen konkluderer derfor, at antidumpingproceduren vedrørende import til Fællesskabet af gult phosphor med oprindelse i Folkerepublikken Kina bør afsluttes uden indførelse af antidumpingforanstaltninger -

TRUFFET FØLGENDE AFGØRELSE:

Eneste artikel

Antidumpingproceduren vedrørende import til Fællesskabet af gult phosphor, der på nuværende tidspunkt kan tariferes under KN-kode ex 2804 70 00, med oprindelse i Folkerepublikken Kina, afsluttes.

Udfærdiget i Bruxelles, den 27. marts 2000.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT C 10 af 14.1.1999, s. 3.